PATVIRTINTA

Kazlų Rūdos savivaldybės tarybos

2023 m. gegužės 4 d.

sprendimu Nr. TS-75

**KAZLŲ RŪDOS SAVIVALDYBĖS KONTROLĖS IR AUDITO TARNYBOS 2022 METŲ VEIKLOS ATASKAITA**

**VADOVO ŽODIS**

Auditas ir kontrolė yra vieni iš pagrindinių valdymo funkcijų, kurių paskirtis – stebėti ir garantuoti, kad reali veikla atitiktų planuojamą, o tikslai būtų pasiekti. Tai sistemingas procesas, apimantis faktinės veiklos stebėjimą, siekiant nustatyti nukrypimus nuo veikiančių reikalavimų, taisyklių bei normų, analizuoti nukrypimų priežastis ir rengti pasiūlymus nukrypimams pašalinti bei tikslams pasiekti.

Kazlų Rūdos savivaldybės (toliau – Savivaldybė) kontrolės ir audito tarnyba yra savarankiška biudžetinė savivaldybės įstaiga, įregistruota Juridinių asmenų registre, turinti savo antspaudą su pavadinimu ir Savivaldybės herbu, atliekanti jai įstatymais priskirtas viešojo administravimo funkcijas. Savivaldybės kontrolierius yra įstaigos vadovas, atskaitingas Savivaldybės tarybai. Savivaldybės biudžete Kontrolės ir audito tarnybai skiriamų asignavimų dydį nustato Savivaldybės taryba.

Kontrolės ir audito tarnybos misija[[1]](#footnote-1) – padėti Savivaldybei tinkamai valdyti lėšas ir turtą; skatinti viešojo sektoriaus subjektus gerinti veiklos kokybę <https://www.kazluruda.lt/veiklos-sritys/kontroles-ir-audito-tarnyba/planavimo-dokumentai/218>.

Vietos savivaldos įstatymas nustato, kad Kontrolės ir audito tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais. Kontrolės ir audito tarnyba, atlikdama auditus, vadovaujasi tarptautinių ir nacionalinių audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo principais.

Kontrolės ir audito tarnybos kompetenciją apibrėžia Lietuvos Respublikos vietos savivaldos įstatymas ir Kazlų Rūdos savivaldybės kontrolės ir audito tarnybos nuostatai[[2]](#footnote-2). Audito atlikimo teisiniai pagrindai įtvirtinti Valstybinio audito reikalavimuose[[3]](#footnote-3), o procedūros – veiklos, finansinio ir atitikties auditų vadovuose.

Kontrolės ir audito tarnyba prižiūri, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai[[4]](#footnote-4)..

Kontrolės ir audito tarnyba atlieka auditus Savivaldybės administracijoje, Savivaldybės administravimo subjektuose bei Savivaldybės kontroliuojamose įmonėse. Bendras auditų tikslas – pareikšti nepriklausomą nuomonę dėl finansinių ir kitų ataskaitų tikrumo ir teisingumo. Be to, atliekant auditus taip pat siekiama kuo anksčiau atskleisti nukrypimus nuo priimtų standartų, imtis priemonių, kurios ateityje užkirstų kelią pažeidimams arba bent sumažintų jų atsiradimo galimybę.

Kontrolės ir audito tarnyba 2022 metais veiklą vykdė taip, kad įgyvendintų visas įstatymais ir kitais teisės aktais pavestas funkcijas ir teiktų didžiausią naudą visuomenei stiprinant viešojo sektoriaus subjektų veiklos skaidrumą ir efektyvumą. Kontrolės ir audito tarnybos veiklos prioritetai – kokybiškas audito atlikimas ir jo poveikio stiprinimas. Didindami Kontrolės ir audito tarnybos veiklos rezultatų poveikį, skatiname efektyvesnius veiklos procesus, išteklių paskirstymą ir vidaus kontrolę. Tinkamas teiktų rekomendacijų įgyvendinimas skatina audituojamų subjektų darbuotojų teigiamą požiūrį į kontrolės priemonių, stiprinančių audituojamo subjekto finansų valdymą, tinkamą turto naudojimą, teisingų ataskaitų parengimą, sukūrimą ir laikymąsi. Kiekvienais metais sau keliame vis aukštesnius darbo kokybės reikalavimus. Kontrolės ir audito tarnyboje sukurta auditų kokybės užtikrinimo sistema, ji skirta garantuoti atliekamų auditų kokybę ir atitiktį taikomiems standartams ir teisės aktų reikalavimams.

Siekdami didesnio auditų poveikio stebime, kad auditų rekomendacijos būtų įgyvendintos laiku ir tinkamai, nes teiktų rekomendacijų įgyvendinimas didina pridėtinę auditų vertę, stiprina išorės auditų įtaką Savivaldybei, skatina audituojamo subjekto darbuotojų teigiamą požiūrį į kontrolės priemonių, užtikrinančių atsakingą finansų valdymą, turto naudojimą, teisingų ataskaitų parengimą, sukūrimą ir laikymąsi.

Kontrolės ir audito tarnyba dalyvauja Savivaldybių kontrolierių asociacijos veikloje. Savivaldybių kontrolierių asociacija nuo 2007 m. yra asocijuota Europos Komisijos įsteigtos Europos regioninių išorinio finansų audito institucijų organizacijos (EURORAI), narė.

Savivaldybės tarybos 2015 metų lapkričio 11 d. sprendimu Nr. TS V(6)-2453 buvo nustatytas didžiausias leistinas pareigybių skaičius Kontrolės ir audito tarnyboje – 2.

Kontrolės ir audito tarnyboje nuo 2012 metų vasario 20 d. Savivaldybės kontrolierės pareigose dirba I. Pečiulaitienė. Savivaldybės kontrolierė yra įgijusi ekonomikos bakalauro ir viešojo administravimo (savivaldos institucijų administravimo programa) magistro kvalifikacinius laipsnius, turi 18,5 metų viešojo administravimo patirtį ir 15 metų darbo patirtį audito srityje.

Kontrolės ir audito tarnybos vyriausiojo specialisto pareigose nuo 2021-09-01 dirba D. Griniūtė. Vyriausioji specialistė įgijusi verslo vadybos bakalauro kvalifikacinį laipsnį.

Kontrolės ir audito tarnyboje 2022 metais vykdytas vidaus administravimas rengiant, priimant ir įgyvendinant administracinius sprendimus, organizuojant ir atliekant dokumentų valdymo procesus bei kitas Kontrolės ir audito tarnybos veiklos organizavimo funkcijas.

Šiandien Tarnybai keliami ypač aukšti profesiniai ir etikos reikalavimai. Savivaldybės kontrolieriaus 2022 metų vasario 22 d. įsakymu Nr. KĮ-2 patvirtintas Kontrolės ir audito tarnybos 2022 metų valstybės tarnautojų mokymų metų planas, kuriame nustatytos mokymo ir profesinio tobulinimo kryptys.

Nuolatinis mokymasis ir tobulėjimas yra būtina sąlyga profesionaliam audito atlikimui ir kitų Kontrolės ir audito tarnybos valstybės tarnautojų kompetencijai priskirtų funkcijų vykdymui. Mes siekiame didinti audito poveikį, efektyviai naudoti turimus išteklius ir tobulinti darbuotojų profesinę kompetenciją. Skiriame daug dėmesio Tarptautinių audito standartų taikymui atliekamuose audituose.

2022 metais Kontrolės ir audito tarnybos darbuotojai kvalifikaciją kėlė po 11 akad. val. šiomis temomis:

- Audito atrankos metodai ir jų taikymas;

- Savivaldybių problematika dėl COVID ir karo Ukrainoje įtakos;

- Viešųjų pirkimų rodikliai ir jų stebėjimo priemonės. Pažeidimų prevencija;

- Viešųjų pirkimų tarnybos pokyčiai. Viešųjų pirkimų tarnybos naujausios metodinės priemonės;

- Kainodaros taisyklių nustatymas, pagrindiniai aspektai;

- Žalieji pirkimai;

- Viešojo kalbėjimo technikos: kaip kalbėti, kad Jus išgirstų.

Kontrolės ir audito tarnybai pagal patikslintą sąmatą 2022 m. Savivaldybės biudžete buvo skirta 61,4 tūkst. Eur lėšų, panaudota 60,8 tūkst. Eur.

Siekiant didesnio Kontrolės ir audito tarnybos veiklos viešumo ir veiksmingumo, veiklos rezultatai (ataskaitos, išvados) yra pateikiami Kazlų Rūdos savivaldybės interneto svetainėje <https://www.kazluruda.lt/gyventojams/veiklos-sritys/kontroles-ir-audito-tarnyba/217>.

**I SKYRIUS**

**KONTROLĖS IR AUDITO TARNYBOS 2022 METŲ VEIKLOS TIKSLŲ IR UŽDAVINIŲ ĮGYVENDINIMAS**

Kontrolės ir audito tarnybos veiklos nuostatuose numatytas veiklos tikslas, uždaviniai ir funkcijos, taip pat įtvirtinta nuostata, kad Kontrolės ir audito tarnybai teisės aktais priskirta kompetencija įgyvendinama planavimu.

Kontrolės ir audito tarnybos veiklos mastas kiekvienais metais nustatomas Savivaldybės kontrolieriaus patvirtintame, su Savivaldybės tarybos Kontrolės komitetu suderintame veiklos plane.

Kontrolės ir audito tarnybos 2022 metų veiklos planas buvo patvirtintas Savivaldybės kontrolieriaus 2021 metų lapkričio 15 d. įsakymu Nr. KĮ-31. Planas buvo parengtas atsižvelgiant į teisės aktuose reglamentuotų auditų atlikimą ir išvadų teikimą, įvertinant turimus žmogiškuosius išteklius. Su Kontrolės ir audito tarnybos 2022 metų veiklos planu galima susipažinti interneto tinklalapyje <https://www.kazluruda.lt/veiklos-sritys/kontroles-ir-audito-tarnyba/planavimo-dokumentai/218>.

Kontrolės ir audito tarnyba, vykdydama jai pavestus uždavinius, atlieka išorės finansinį, atitikties, veiklos auditus ir ribotos apimties auditus (tikrinimus), kitas kontrolės funkcijas.

Šioje ataskaitoje pateikiama informacija apie Kontrolės ir audito tarnybos 2022 metais atliktus auditus ir kitą veiklą.

Kontrolės ir audito tarnyba 2022 metais atliko visas veiklos plane suplanuotas audito ir kontrolės užduotis: metų pirmame pusmetyje užbaigė ankstesniais metais pradėtus auditus ir pradėjo naujus Savivaldybės viešojo sektoriaus subjektų finansinių ir kitų ataskaitų duomenų ir veiklos vertinimus.

Kontrolės ir audito tarnyba 2022 metais parengė ir pateikė visas reikalingas išvadas dėl Savivaldybės metinių ataskaitų. Kontrolės ir audito tarnybos darbas apėmė Savivaldybės biudžeto pajamų ir išlaidų duomenų, savivaldybės turto ir įsipareigojimų, savivaldybės turto naudojimo, valdymo ir disponavimo juo teisėtumo vertinimą. Buvo parengtos atliktų vertinimų ataskaitos ir išvados.

Vietos savivaldos įstatyme įtvirtinta nuostata teikti duomenis Valstybės kontrolei apie savivaldybės konsoliduotųjų ataskaitų rinkinio audito rezultatus. 2022 m. bendradarbiavome su Valstybės kontrole, atlikdami audito procedūras kokybiškai reikšmingose srityse, teikdami informaciją apie audito rezultatus.

**1.1. Išvados, teikiamos tarybai.**

Įgyvendindami Vietos savivaldos įstatymo ir kitų įstatymų nuostatas, parengėme ir Savivaldybės tarybai pateikėme audito išvadas:

* **Dėl Kazlų Rūdos savivaldybės 2021 metų konsoliduotųjų ataskaitų rinkinio, lėšų ir turto valdymo, naudojimo ir disponavimo juo teisėtumo (2022-07-15 Nr. SĮ-3). Audito išvadoje pateikėme nuomones:**

**Besąlyginė nuomonė**

**Dėl savivaldybės 2021 m. konsoliduotųjų biudžeto vykdymo ataskaitų rinkinio duomenų,** nes ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

**Besąlyginė nuomonė**

**Dėl savivaldybės 2021 m. konsoliduotųjų finansinių ataskaitų rinkinio duomenų,** nes 2021 metų konsoliduotųjų finansinių ataskaitų rinkinys parodo tikrą ir teisingą Kazlų Rūdos savivaldybės 2021 m. gruodžio 31 d. finansinę būklę, 2021 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

**Dėl Savivaldybės lėšų ir turto valdymo, naudojimo, disponavimo jais**

* **Dėl Kazlų Rūdos savivaldybės galimybės imti ilgalaikę paskolą vykdomiems investiciniams projektams finansuoti (2022-04-08 Nr. SĮ-1).**

Atliekant vertinimą buvo surinkti įrodymai, pagrindžiantys Savivaldybės skolinius įsipareigojimus ir suteikiantys pagrindą pateikti Savivaldybės tarybai išvadą dėl galimybės imti iki 529,0 tūkst. Eur ilgalaikę paskolą iš kredito įstaigos investiciniams projektams finansuoti:

- ,,Kultūros paslaugų Kazlų Rūdos savivaldybės kultūros centre Kazlų Rūdoje, S. Daukanto g. 19, plėtra ir kokybės gerinimas“;

- Pėsčiųjų ir dviračių tako prie valstybinės reikšmės rajoninio kelio Nr. 2602 Kazlų Rūda–Višakio Rūda-Bliuviškiai įrengimas pagal projektą „Valstybinės reikšmės rajoninio kelio Nr. 2602 Kazlų Rūda-Višakio Rūda-Bliuviškiai ruožo nuo 3,0 iki 12,10 km rekonstravimo techninis darbo projektas“;

- „Fizinės reabilitacijos metodų, skirtų pažeidžiamoms grupėms diegimas pasienio regione“.

**1.2. Finansiniai (teisėtumo) ir veiklos auditai.**

**Finansiniai (teisėtumo) auditai**

Per ataskaitinį laikotarpį, įgyvendindami 2022 m. Kontrolės ir audito tarnybos veiklos planą, pagrindines audito procedūras (detaliuosius testus) atlikome Savivaldybės administracijoje (įskaitant Savivaldybės iždą) ir Kazlų Rūdos Kazio Griniaus gimnazijoje. Kituose grupės komponentuose atlikome analitines audito procedūras.

Atliekant šio audito planavimo procedūras, Savivaldybės administracijoje ir kituose administravimo subjektuose buvo susipažinta su vidaus kontrolės aplinka ir sukurtomis vidaus kontrolės procedūromis, buvo vertintas jų veikimas bei teiktos rekomendacijos ir pasiūlymai šių procedūrų tobulinimui.

Šioms audito procedūroms atlikti buvo atrinkti audito pavyzdžiai, kurie, mūsų nuomone, geriausiai reprezentavo audito visumą. Pakankamiems, patikimiems, tinkamiems ir racionaliems audito įrodymams gauti, atsižvelgiant į audito tikslus, naudotos Valstybinio audito reikalavimuose patvirtintos audito procedūros: perskaičiavimas (matematinio tikslumo patikrinimas), tikrinimas (dokumentų, turto ir kt.), stebėjimas (procesų, procedūrų ir kt.), paklausimas (klausimų pateikimą ir atsakymų į juos gavimą), analitines procedūras (tam tikrų duomenų analizė).

Audito metu vertinome: savivaldybės ilgalaikio turto apskaitą, pokyčius bei pažangą šioje srityje; kaip vykdomi viešieji pirkimai ir ar lėšos prekėms, paslaugoms ir darbams įsigyti naudojamos ekonomiškai; ar laikomasi darbo užmokesčio ir kitų išmokų mokėjimą bei darbo laiko apskaitą reglamentuojančių teisės aktų; ar turtas įsigyjamas ir valdomas teisės aktų nustatyta tvarka bei laikantis racionalumo ir efektyvumo principų; 2021 metų biudžeto vykdymo ir finansinių ataskaitų rinkinių duomenis ir pareiškėme nepriklausomą nuomonę.

Siekdami, kad subjektų metinės finansinės atskaitomybės duomenys būtų tikri ir teisingi, o lėšos ir turtas būtų valdomi ir naudojami nepažeidžiant teisės aktų, auditų metu nuolat bendradarbiavome su audituojamų subjektų vadovais, apskaitos specialistais ir kitais darbuotojais (atlikome aiškinamąjį darbą, teikėme žodinius patarimus ir rekomendacijas). Atskirais audito etapais vadovai ir darbuotojai buvo informuojami žodžiu ir raštu apie nustatytas klaidas ir neatitikimus bei teikiamos rekomendacijos jiems ištaisyti.

**PAGRINDINIAI FAKTAI**

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės turtas

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės įsipareigojimai

Savivaldybės finansavimo sumos ir grynasis turtas

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės pajamos

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės sąnaudos

Savivaldybės biudžeto pajamos (be paskolų ir likučio\*)

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės biudžeto

Išlaidos (be paskolų)

Pavieniai nereikšmingi neatitikimai

Neturėjo reikšmingos įtakos 2021 m. finansinėms ataskaitoms

Savivaldybės biudžeto mokėtina suma

\*Savivaldybės

\*Savivaldybės biudžeto mokėtinas sumas 2021-12-31 sudarė:

- 1521,1 tūkst. Eur finansiniai įsipareigojimai (paskolos);

- 102,1 tūkst. Eur kitos mokėtinos sumos;


- 79,5 tūkst. Eur ilgalaikio materialiojo turto kūrimo ir įsigijimo išlaidos..

Skolinių įsipareigojimų likutis metų pradžioje sudarė 1521,1 tūkst. Eur.

1. **Savivaldybės 2021 metų konsoliduotųjų biudžeto vykdymo ataskaitų rinkinys:**

Kazlų Rūdos savivaldybės taryba 2021-02-25 sprendimu Nr. TS-48 „Dėl Kazlų Rūdos savivaldybės 2021 metų biudžeto tvirtinimo“ patvirtino 2021 m. savivaldybės biudžeto pajamas ir asignavimus – 13491,2 tūkst. Eur, iš jų: metų pradžios likutį, skirtą paskirstymui – 400,1 tūkst. Eur; finansinių įsipareigojimų prisiėmimo (skolinimosi) pajamų ir asignavimų – 251,1 tūkst. Eur.

Vadovaujantis Biudžeto sandaros įstatymu, biudžetas sudarytas programiniu principu, asignavimai skirti 6-ių Savivaldybės tarybos patvirtintų veiklos programų vykdymui. Biudžetinių metų eigoje Savivaldybės biudžetas Savivaldybės tarybos sprendimais buvo tikslintas 11-a kartų[[5]](#footnote-5), atsižvelgiant į Lietuvos Respublikos Vyriausybės nutarimus, valstybės institucijų vadovų įsakymus, Savivaldybės veiklos plano programų koordinatorių ir biudžeto asignavimų valdytojų prašymus tikslinti pajamas ir asignavimus:



**1 pav. Kazlų Rūdos savivaldybės 2021 m. biudžeto rodikliai, tūkst. Eur.**

1. **Savivaldybės 2021 metų konsoliduotųjų finansinių ataskaitų rinkinys:**

Į Konsoliduotųjų finansinių ataskaitų rinkinį (toliau tekste – KFAR) yra įtrauktos visų Savivaldybės kontroliuojamų viešojo sektoriaus subjektų finansinės ataskaitos už 2021 metus, tai:

* 19 biudžetinių įstaigų;
* 4 viešųjų įstaigų, pagal Lietuvos Respublikos viešojo sektoriaus atskaitomybės įstatymą priskirtų prie viešojo sektoriaus subjektų (VšĮ Kazlų Rūdos ligoninė, VšĮ Kazlų Rūdos PSPC, VšĮ Kazlų Rūdos turizmo ir verslo informacijos centras, VšĮ Kazlų Rūdos futbolas);
* Kazlų Rūdos savivaldybės iždo.

Taip pat šiame ataskaitų rinkinyje yra įtrauktas finansinis turtas, kurį sudaro savivaldybei priklausantis šių bendrovių ir įstaigų nuosavas kapitalas:

* 2 akcinių ir uždarųjų akcinių bendrovių (UAB „Kazlų Rūdos šilumos tinklai“, UAB Marijampolės apskrities atliekų tvarkymo centras);
* 2 savivaldybės kontroliuojamų viešųjų įstaigų, nepriskiriamų prie viešojo sektoriaus subjektų (VšĮ Kazlų Rūdos socialinės paramos centras, VšĮ Nemuno euroregiono Marijampolės biuras).

2021 metais VšĮ Kazlų Rūdos ligoninė buvo prijungta prie VšĮ Kazlų Rūdos PSPC. Taip pat 2021 metais reorganizuotos Kazlų Rūdos Prano Dovydaičio pagrindinė mokykla, Kazlų Rūdos pradinė mokykla, Kazlų Rūdos savivaldybės Kazlų Rūdos vaikų lopšelis-darželis „Pušelė“, Kazlų Rūdos sav. Antanavo pagrindinė mokykla, Kazlų Rūdos sav. Antanavo pagrindinė mokykla, Kazlų Rūdos sav. Bagotosios mokykla, Kazlų Rūdos sav. Jankų pagrindinė mokykla prijungiant jas prie Kazlų Rūdos Kazio Griniaus gimnazijos.

Ilgalaikio finansinio turto sudėtyje visą dalį (100 proc., 3300,18 tūkst. Eur) sudaro investicijos į kontroliuojamus ne viešojo sektoriaus ir asocijuotuosius subjektus. Kontroliuojamų akcinių ir uždarųjų akcinių bendrovių, kontroliuojamųjų viešųjų įstaigų, nepriskiriamų prie viešojo sektoriaus jungtinė finansinės būklės ataskaita sudaroma sumuojant visų kontroliuojamų subjektų finansinės būklės ataskaitos finansines eilutes.

Kontroliuojamų viešųjų įstaigų jungtinė finansinės būklės ataskaita (P27) sudaryta vadovaujantis 6-ojo VSAFAS 3 priedo reikalavimais.

Kontroliuojamų akcinių ir uždarųjų akcinių bendrovių jungtinė finansinės būklės ataskaita (P28) sudaryta vadovaujantis 6-ojo VSAFAS 3 priedo reikalavimais.

**1.3. Savivaldybės lėšų ir turto valdymas, naudojimas ir disponavimas.**

Pagal Biudžeto sandaros įstatymą[[6]](#footnote-6) asignavimų valdytojai privalo užtikrinti programų vykdymo ir paskirtų asignavimų naudojimo teisėtumą, ekonomiškumą, efektyvumą ir rezultatyvumą, o pagal Valstybės ir savivaldybių turto valdymo, naudojimo ir disponavimo juo įstatymą[[7]](#footnote-7) – turtas turi būti valdomas, naudojamas ir juo disponuojama efektyviai ir racionaliai.

Viena iš savarankiškų savivaldybės funkcijų – jai nuosavybės teise priklausančio turto valdymas, naudojimas ir disponavimas juo[[8]](#footnote-8). Savivaldybės turto valdymo, naudojimo ir disponavimo juo tvarka nustatyta įstatymuose, Vyriausybės nutarimuose ir Savivaldybės tarybos sprendimuose. Savivaldybei priklausantį turtą kitos savivaldybės institucijos, įstaigos, organizacijos ir įmonės valdo, naudoja ir disponuoja juo patikėjimo teise Biudžetinių įstaigų, Valstybės ir savivaldybės įmonių, Valstybės ir savivaldybių turto valdymo, naudojimo ir disponavimo juo ir kitų įstatymų bei savivaldybės tarybos sprendimų nustatyta tvarka[[9]](#footnote-9).

Savivaldybės turtas turi būti valdomas, naudojamas ir disponuojama juo vadovaujantis šiais principais:

* visuomeninės naudos – savivaldybės turtas būtų valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą;
* efektyvumo – sprendimais, susijusiais su savivaldybės turto valdymu, naudojimu ir disponuojama juo, turi būti siekiama maksimalios naudos visuomenei;
* racionalumo – savivaldybės turtas turi būti tausojamas, nešvaistomas ir racionaliai tvarkomas;
* viešosios teisės – sandoriai dėl savivaldybės turto turi būti sudaromi tik teisės aktų, reglamentuojančių disponavimą savivaldybės turtu, nustatytais atvejais ir būdais.

**Audito metu buvo nustatyta, kad:**

1.3.1. Netinkamai taikyti teisės aktai, reglamentuojantys biudžeto lėšų naudojimą ir darbuotojų darbo apmokėjimą:

***-*** *Kazlų Rūdos Kazio Griniaus gimnazijoje* ***buvo pažeista biudžetinė drausmė****, nes nesivadovaujant Lietuvos Respublikos biudžeto sandaros įstatymo 29 straipsnio nuostatomis[[10]](#footnote-10), Gimnazijos direktoriaus 2021-01-25 įsakymu Nr. DK-2 nepatvirtinus biudžeto 185,00 Eur priemoka prie darbo užmokesčio už papildomus darbus buvo skirta ilgesniam nei 1 mėn. laikotarpiui. Pagal šį įsakymą buvo priskaičiuota 1280,59 Eur;*

***-*** *Kazlų Rūdos Kazio Griniaus gimnazijos direktoriaus įsakymais buvo skirtos priemokos prie darbo užmokesčio iš Savivaldybės biudžeto lėšų už kitų darbuotojų pavadavimą jų nebuvimo darbe atvejais.* *Skiriant priemokas,* ***nebuvo įgyvendintos*** *Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 10 straipsnio 1 dalies 2 punkto nuostatos, nes pavedimai* ***pavaduoti kitą darbuotoją raštu suformuluoti nebuvo.*** *Direktoriaus vizose ant darbuotojų sutikimų pavaduoti kitą darbuotoją* ***nenurodoma, kokia apimtimi, kuriuo metu bus atliekamos pavedamos funkcijos.*** *Pagal įsakymus buvo priskaičiuota 3181,98 Eur;*

***-*** *Kazlų Rūdos Kazio Griniaus gimnazijos direktoriaus įsakymais buvo skirtos priemokos prie darbo užmokesčio iš Savivaldybės biudžeto lėšų už papildomų darbų ar užduočių atlikimą. Skiriant priemokas,* ***nebuvo įgyvendintos*** *Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 10 straipsnio 1 dalies 3 punkto nuostatos, nes pavedimai atlikti papildomus darbus ir užduotis, nenustatytus pareigybės aprašyme,* ***suformuluoti raštu nebuvo****.**Pagal įsakymus buvo priskaičiuota 510,00 Eur;*

***-*** *Kazlų Rūdos Kazio Griniaus gimnazijos direktoriaus įsakymais buvo skirtos priemokos prie darbo užmokesčio iš Savivaldybės biudžeto lėšų už papildomą užduotį – maisto dalinimą. 2021-09-21 įsakymu Nr. DK-73 patvirtintame Darbuotojų pareigybių sąraše patvirtinta pareigybė – maisto dalintojas (3 et.). Audito metu nustatyta, kad audituojamu laikotarpiu Maisto dalintojo pareigybės aprašymas nebuvo patvirtintas.*

*N****ebuvo įgyvendintos*** *Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 10 straipsnio 1 dalies 3 punkto nuostatos, nes* ***pavedimai atlikti papildomus darbus ir užduotis, nenustatytus pareigybės aprašyme, suformuluoti raštu nebuvo.*** *Pagal įsakymus buvo priskaičiuota 600,00 Eur;*

***-*** *Kazlų Rūdos Kazio Griniaus gimnazijos direktoriaus 2021-12-30 įsakymo Nr. DK-294:*

*1.1, 1.3.1-1.3.2, 1.3.5, 1.4, 1.5. 1.6.1, 1.6.4-1.6.12 punktais buvo skirtos priemokos iš lėšų, skirtų ugdymui, už papildomus darbus: įrengiant ir paruošiant Kazlų Rūdos Kazio Griniaus gimnazijos skyrių vidaus erdves, ugdymo kokybei gerinti; už papildomą darbą, inicijuojant ir vykdant papildomas projektines veiklas. Skiriant priemokas,* ***nebuvo įgyvendintos*** *Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 10 straipsnio 1 dalies 3 punkto nuostatos,* ***nes pavedimai atlikti papildomus darbus ir užduotis, nenustatytus pareigybės aprašyme, suformuluoti raštu nebuvo;***

*1.2 punktu buvo skirtos priemokos iš lėšų, skirtų ugdymui, už papildomą darbą, koordinuojant vaisių ir pieno programą, maitinimo žiniaraščių pildymą, budėjimą mokyklos kieme ir mokinių testavimą. Skiriant priemokas,* ***nebuvo įgyvendintos*** *Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 10 straipsnio 1 dalies 3 punkto nuostatos,* ***nes pavedimai atlikti papildomus darbus ir užduotis, nenustatytus pareigybės aprašyme, suformuluoti raštu nebuvo****,* ***nėra darbuotojų sutikimų vykdyti šią funkciją.*** *Taip pat pastebime, kad vaisių ir pieno programos koordinavimas, maitinimo žiniaraščių pildymas* ***yra nuolatinio pobūdžio veikla****, todėl šios funkcijos turėtų būti priskirtos konkretiems darbuotojams;*

*1.6.2-1.6.3 punktais skirtos priemokos iš lėšų, skirtų ugdymui, už papildomą darbą, organizuojant Prano Dovydaičio gimimo metinių ir Žaliosios vėliavos įteikimo renginius.*

*Šis papildomas darbas, už kurį skirta priemoka, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 12 straipsnio 1 dalies 1 punkto nuostata,* ***traktuotinas kaip atlikta vienkartinė užduotis,*** *už kurios atlikimą teisės aktuose reglamentuotas premijos (ne priemokos) skyrimas (,,atlikus vienkartines biudžetinės įstaigos veiklai ypač svarbias užduotis“). Pagal 2021-12-30 įsakymą Nr. DK-294 buvo priskaičiuota 2947,46 Eur.*

1.3.2. Nustatytos klaidos ilgalaikio turto apskaitoje:

***Kazlų Rūdos Kazio Griniaus gimnazijoje ilgalaikis turtas turto grupėms priskirtas nepilnai vadovaujantis 12-uoju VSAFAS ir Kazlų Rūdos Kazio Griniaus gimnazijos direktoriaus 2009-12-18 įsakymu Nr. V-1.4-55 nustatytais ilgalaikio turto naudingo tarnavimo laiko normatyvais:***

*- Kazlų Rūdos Kazio Griniaus gimnazijos skyriuje Antanavo mokykloje:*

*Ilgalaikio turto grupei ,,Kitos mašinos ir įrenginiai” priskirtas ilgalaikis turtas (1 vnt.), kuris priskirtinas ilgalaikio turto grupei ,,Kitas ilgalaikis materialusis turtas“. Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kitas ilgalaikis materialusis turtas” – 6 metai;*

*Ilgalaikio turto grupei ,,Kitos mašinos ir įrenginiai” priskirtas ilgalaikis materialusis turtas (13 vnt.), kuris priskirtinas ilgalaikio turto grupei ,,Kita biuro įranga”. Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kita biuro įranga”– 7 metai;*

*- Kazlų Rūdos Kazio Griniaus gimnazijos skyriuje Bagotosios mokyklije Ilgalaikio turto grupei ,,Kitos mašinos ir įrenginiai” priskirtas ilgalaikis turtas (1 vnt.), kuris priskirtinas ilgalaikio turto grupei ,,Kita biuro įranga”. Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kita biuro įranga”– 7 metai**;*

*- Kazlų Rūdos Kazio Griniaus gimnazijos skyriuje Jankų mokykloje Ilgalaikio turto grupei ,,Kitos mašinos ir įrenginiai” priskirtas ilgalaikis turtas (2 vnt.), kuris priskirtinas Ilgalaikio turto grupei ,,Kitas ilgalaikis materialusis turtas”. Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kitas ilgalaikis materialusis turtas” – 6 metai;*

*- Kazlų Rūdos Kazio Griniaus gimnazijos skyriuje Kazlų Rūdos pradinėje mokykloje:*

*Ilgalaikio turto grupei ,,Kitos mašinos ir įrenginiai” priskirtas ilgalaikis turtas (5 vnt.), kuris priskirtinas Ilgalaikio turto grupei ,,Kitas ilgalaikis materialusis turtas”. Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kitas ilgalaikis materialusis turtas” – 6 metai;*

*Ilgalaikio turto grupei ,,Programinė įranga, jos licenzijos ir techninė dokumentacija” priskirtas ilgalaikis turtas (1 vnt.), kuris priskirtinas Ilgalaikio turto grupei ,,Kitas nematerialusis turtas”. Turto grupei ,,Programinė įranga, jos licenzijos ir techninė dokumentacija” nustatytas naudingo tarnavimo laikas – 2 metai, turto grupei ,,Kitas nematerialusis turtas” – 6 metai;*

*- Kazlų Rūdos Kazio Griniaus gimnazijos skyriuje lopšelyje-darželyje ,,Pušelė” Ilgalaikio turto grupei ,,Kitos mašinos ir įrenginiai” priskirtas ilgalaikis turtas (12 vnt.), kuris priskirtinas turto grupei ,,Kitas ilgalaikis materialusis turtas). Turto grupei ,,Kitos mašinos ir įrenginiai” nustatytas naudingo tarnavimo laikas – 14 metų, turto grupei ,,Kitas ilgalaikis materialusis turtas” – 6 metai;*

*- Kazlų Rūdos Kazio Griniaus Gimnazijos skyriuje Prano Dovydaičio progimnazijoje:*

*Ilgalaikio turto grupei ,,Programinė įranga, jos licenzijos ir techninė dokumentacija” priskirtas ilgalaikis turtas (1 vnt.), kuris priskirtinas Ilgalaikio turto grupei ,,Kitas nematerialusis turtas”. Turto grupei ,,Programinė įranga, jos licenzijos ir techninė dokumentacija” nustatytas naudingo tarnavimo laikas – 2 metai, turto grupei ,,Kitas nematerialusis turtas” – 6 metai;*

*Ilgalaikio turto grupei ,,Kompiuteriai ir jų įranga” priskirtas ilgalaikis turtas (vnt.), kuris priskirtinas turto grupei ,,Kita biuro įranga”. Turto grupei ,,Kompiuteriai ir jų įranga” nustatytas naudingo tarnavimo laikas – 5 metai, turto grupei ,,Kita biuro įranga” – 7 metai.*

Ilgalaikis turtas biudžetinių įstaigų šiose turto sąskaitose buvo priskirtas prieš reorganizaciją (prieš jas prijungiant prie Kazlų Rūdos Kazio Griniaus gimnazijos). Jas prijungus, perkėlimai tarp sąskaitų nebuvo atlikti, turtas liko tose pačiose sąskaitose, kaip ir buvo užregistruota prijungtoje įstaigoje.

1.3.3. Nepanaudojus kasmetinių atostogų, didėjo įsipareigojimai ateinantiems laikotarpiams:

*Kazlų Rūdos Kazio Griniaus gimnazijos Nepanaudotų atostogų žiniaraščio duomenimis, atskirų darbuotojų nepanaudotų atostogų kaupiniai susidarė už 2 ir daugiau metų (pvz., priklauso atostogų dienų per metus 40 d. d., atostogų rezerve sukaupta 109,403 d. d. (9981,93 Eur); priklauso atostogų dienų per metus 20 d.d, atostogų rezerve sukaupta 87,178 d. d. (1332,95 Eur), 49,451 d. d. ( 3584,700 Eur) ir kt.).*

* 1. **Kita veikla.**

Kontrolės ir audito tarnyba 2022 metais dalyvavo dvejuose teisminiuose procesuose:

- civilinėje byloje Nr. e2-3139-570/2022 dėl žalos atlyginimo, kurioje ieškinį pareiškė Kazlų Rūdos savivaldybės administracija pagal Kontrolės ir audito tarnybos atlikto audito rezultatus. Kontrolės ir audito tarnyba šioje byloje yra trečiasis asmuo;

- administracinėje byloje Nr. eI3-8798-505/2022 dėl administracinio sprendimo panaikinimo, kurioje pareiškėjas VšĮ Kazlų Rūdos socialinės paramos centras į teismą kreipėsi su prašymu panaikinti Savivaldybės kontrolieriaus sprendimą (2022 m. rugpjūčio 3 d. įsakymą Nr. KĮ-5) įstaigoje atlikti patikrinimą ir įvertinti ilgalaikio ir trumpalaikio turto, įsigyto iš viešųjų asignavimų (savivaldybės, valstybės ir kitų viešojo finansavimo šaltinių) įsigijimą, naudojimą, apskaitą, inventorizavimą (faktinį turto patikrinimą), nusidėvėjimą ir nurašymą 2019-2022 metais.

**II SKYRIUS**

**AUDITO POVEIKIS**

Vienas svarbiausių audito tikslų – skatinti finansų ir turto valdymo pažangą, spręsti Savivaldybės sistemines problemas, padėti audituojamiems subjektams priimti tinkamus sprendimus dėl audito metu nustatytų neatitikimų ištaisymo, veiklos tobulinimo.

Atliekant Savivaldybės 2022 metų finansinio ir atitikties audito planavimo procedūras ir išanalizavus įstaigų pateiktą informaciją apie vidaus kontrolės aplinką ir numatytas vidaus kontrolės procedūras, nustatėme vidaus kontrolės trūkumus ir galimus rizikos veiksnius, dėl kurių 14 Savivaldybės įstaigų pateikėme 81 pastebėjimą ir siūlymus dėl vidaus kontrolės trūkumų eliminavimo ir kontrolės aplinkos bei kontrolės procedūrų sukūrimo/nustatymo.

Savivaldybės 2022 metų finansinio ir atitikties audito metu, audituotiems subjektams taip pat pateikėme rekomendacijas:

1. dėl lėšų ir turto valdymo, naudojimo, apskaitos ir inventorizacijos – 6;
2. dėl viešųjų pirkimų procedūrų – 4;
3. dėl apskaitos politikos ir kitų apskaitą reglamentuojančių dokumentų – 5;
4. dėl finansų kontrolės ir biudžetinės drausmės – 3;
5. dėl tvarkų, taisyklių ir kitų vidaus kontrolės procedūrų – 2.

Užbaigus auditus ir pateikus rekomendacijas, prasideda kitas ne mažiau svarbus etapas – rekomendacijų įgyvendinimo stebėsena. Tai audito proceso etapas, kurio metu atliekame audito ataskaitose pateiktų rekomendacijų įgyvendinimo vertinimą. Nuolatinis dėmesys audito ataskaitose įvardintoms įstaigų veiklos problemoms padeda ne tik greičiau jas išspręsti, bet ir suvaldyti ne vieną nustatytą riziką.

2022 metų gruodžio 31 d. iš 20 rekomendacijų, teiktų 2022 metais, buvo įgyvendinta 18 rekomendacijų (arba 90,0 proc.). Neįgyvendintų rekomendacijų stebėsena bus vykdoma 2023 metais.

**III SKYRIUS**

**KITA INFORMACIJA**

Mes siekiame didinti audito poveikį, efektyviai naudoti turimus išteklius ir tobulinti darbuotojų profesinę kompetenciją. Skiriame daug dėmesio Tarptautinių audito standartų taikymui atliekamiems auditams. Auditorių darbas neatsiejamas nuo naujovių. Kiekvienų metų pradžioje sulaukiame mokesčių, apskaitos ar kitų teisės aktų naujovių, kurių buvo ir bus visada, o ateityje jų gali būti dar daugiau, todėl reikia gilintis ir mokytis.

Kontrolės ir audito tarnyba 2022 metais siekė su audituojamaisiais subjektais abipusio suinteresuotumo ir pasitikėjimu pagrįstų santykių. Todėl, teikiant šią ataskaitą, noriu padėkoti specialistams, atsakingiems už audituotas ir tikrintas veiklos sritis, padėjusiems gauti reikiamą informaciją, rinkti audito įrodymus audito tikslams pasiekti. Taip pat noriu padėkoti Kontrolės komiteto nariams už skirtą laiką Kontrolės ir audito tarnybos atliktų auditų ir tikrinimų ataskaitų, išvadų svarstymui, už teiktas pastabas ir pasiūlymus.

**Veiklos prioritetai**

Tarptautinius audito standartus atitinkantis auditas ne tik įpareigoja išlaikyti aukštą audito kokybę, bet ir skatina didinti audito poveikį, vykdyti efektyvią, į rezultatus orientuotą veiklą, kelti profesinę kvalifikaciją. Domėjimasis gerąja praktika ir jos pritaikymas darbe, žinių tobulinimas padeda siekti, kad Kontrolės ir audito tarnybos veikla atitiktų aukščiausius kokybės standartus ir kurtų didesnę naudą visuomenei.

Kontrolės ir audito tarnyba, įgyvendindama nusistatytus uždavinius ir priemones, deda visas pastangas, kad auditai būtų atliekami pagal Valstybinio audito reikalavimus, kad visos išvados būtų pagrįstos tinkamais įrodymais, o auditų rezultatai ir teiktos rekomendacijos būtų reikšmingi ir padėtų gerinti Savivaldybės administravimo paslaugų kokybę bei užtikrintų Savivaldybės lėšų ir turto ekonomišką ir efektyvų valdymą. Todėl, artimiausio laikotarpio Kontrolės ir audito tarnybos veiklos tobulinimo kryptys yra šios:

* siekti aukštos darbų kokybės ir kuriamų rezultatų poveikio didinimo;
* kelti profesinę kompetenciją, vykdyti efektyvią, į rezultatus orientuotą veiklą;
* prisidėti prie teigiamų pokyčių Savivaldybėje, lemiančių skaidrų, racionalų ir ekonomišką išteklių valdymą;
* stiprinti Kontrolės ir audito tarnybos autoritetą.

Savivaldybės kontrolierė Inga Pečiulaitienė

1. Kazlų Rūdos savivaldybės kontrolieriaus 2020-12-18 įsakymu Nr. KĮ-20 patvirtintas Kontrolės ir audito tarnybos 2021-2023 metų strateginis veiklos planas. [↑](#footnote-ref-1)
2. Patvirtinta Kazlų Rūdos savivaldybės tarybos 2019-08-26 sprendimu Nr. TS-172. [↑](#footnote-ref-2)
3. Lietuvos Respublikos kontrolieriaus 2002-02-21 įsakymas Nr. V-26 su vėlesniais pakeitimais. [↑](#footnote-ref-3)
4. Lietuvos Respublikos vietos savivaldos įstatymo 3 straipsnio 11 dalis. [↑](#footnote-ref-4)
5. 2021-03-29 Nr. TS-65; 2021-04-26 Nr. TS-103; 2021-05-31 Nr. TS-125; 2021-07-26 Nr. TS-175; 2021-08-30 Nr. TS-193; 2021-09-13 Nr. TS-204; 2021-09-27 Nr. TS-205; 2021-10-11 Nr. TS-222; 2021-10-25 Nr. TS-225; 2021-11-29 Nr. TS-238; 2021-12-17 Nr. TS-259. [↑](#footnote-ref-5)
6. 1990-07-30 Lietuvos Respublikos biudžeto sandaros įstatymas Nr. I-430 (su vėlesniais pakeitimais). [↑](#footnote-ref-6)
7. 1998-05-12 Lietuvos Respublikos valstybės ir savivaldybių turto valdymo, naudojimo ir disponavimo juo įstatymas Nr. VIII-729 (su vėlesniais pakeitimais). [↑](#footnote-ref-7)
8. Lietuvos Respublikos vietos savivaldos įstatymo 6 straipsnio 3 punktas (Valstybės žinios, 1994-07-20, Nr. 55-1049). [↑](#footnote-ref-8)
9. Ten pat, 48 straipsnio 1-3 dalys. [↑](#footnote-ref-9)
10. Vadovaujantis Lietuvos Respublikos biudžeto sandaros įstatymo 29 straipsnio nuostatomis, jeigu biudžetas nepatvirtinamas, asignavimai metų pradžioje iki biudžeto patvirtinimo kiekvieną mėnesį negali viršyti 1/12 praėjusių metų šio biudžeto asignavimų. Šiuo atveju kiekvieno asignavimų valdytojo asignavimai kiekvieną mėnesį negali viršyti 1/12 praėjusių metų atitinkamo biudžeto šiam asignavimų valdytojui skirtų lėšų (t. y. ne visiems kalendoriniams metams, o vienam mėnesiui) ir skiriamos tik tęstinei veiklai bei įstatymuose nustatytiems įsipareigojimams finansuoti (išskyrus programų asignavimų dalį, kurią sudaro Europos Sąjungos finansinės paramos ir bendrojo finansavimo bei kitos gaunamos finansinės paramos lėšos) bei įsiskolinimams dengti. [↑](#footnote-ref-10)